Omnibus presentes litteras inspecturis, officialis curie Autissiod., salutem in Domino. Noveritis quod in nostra constituti presentia Petrus, dictus Catus et Agnes, uxor sua, recognoverunt se recepisse a nobili muliere Mathildi, comitissa Nivern. et Autissiod., calmas quasdam sitas in Cantumenilia, prope nemus de Barro, ab eisdem Petro et Agnete eorumque heredibus in perpetuum tenendas et possidendas; videlicet quodlibet arpentum ad sex denarios monete currentis Autissiod., recti census, gerentis laudes et ventas eidem Mathildi et heredibus Autissiodori, in festo Beati-Remigii, anno quolibet, reddendorum; tali tamen conditione addita quod dicti Petrus, Agnes, uxor ejus, et eorum heredes, dictas terras dare poterunt, vendere et quocumque alio modo voluerint alienare, salvis eidem comitisse et heredibus Autissiodori censu, laudibus et ventis supradictis; et ipsi Petrus et Agnes, uxor ejus, et eorum heredes, dictum censum ad dictum terminum, anno quolibet solvere et reddere, sicut rectum censum, plenius tenebuntur; seque et heredes suos ac etiam omnes illos qui causam habebunt ab eis in dictis rebus possidendi eas relinquerunt obligatos, ac specialiter obligaverunt. Omnes, autem, conventiones predictas memorati Petrus et Agnes, uxor ejus, promiserunt se tenere et firmiter adimplere, seque, quantum ad hoc jurisdictioni curie Autissiodori quocumque erant aut maneant, subdiderunt. Actum, sabbato post Pentecostem anno Domini Mº CCº XLº octavo, mense junio.